Informácia o priebehu a výsledkoch rokovania Európskej rady 20.-21. marca 2014 v Bruseli

Delegáciu SR na zasadnutí viedol predseda vlády SR Robert Fico, ktorého sprevádzali ďalší predstavitelia ÚV SR a MZVaEZ SR. 

Predmetom materiálu je informácia zo zasadnutia Európskej rady, ktoré sa uskutočnilo 20.-21. marca 2014 v Bruseli. Cieľom materiálu je predstaviť priebeh a konkrétne výsledky rokovania hláv štátov alebo predsedov vlád členských štátov EÚ. Hlavnou témou rokovania bola Ukrajina, zo sektorálnych politík summitu dominovala klíma a energetika najmä v súvislosti s prípravou  Rámca pre klímu a energetiku na obdobie rokov 2020-2030. Ďalšími témami rokovania boli Európsky semester, daňová politika, banková únia a priemyselná konkurencieschopnosť. V oblasti vonkajších vzťahov sa Európska rada okrem situácie na Ukrajine venovala aj  nadchádzajúcemu summitu EÚ - Afrika.

I. Hlavné posolstvá 

Počas konania Európskej rady predstavitelia inštitúcií EÚ a zástupcovia členských štátov spolu s predsedom vlády Ukrajiny podpísali politické  ustanovenia Asociačnej dohody EÚ s Ukrajinou. ER diskutovala o vzťahoch EÚ s Ruskom a reakcii EÚ na aktivity Ruska ohrozujúce územnú celistvosť Ukrajiny. ER rozhodla o zrušení nadchádzajúceho summitu EÚ – Rusko a prijala rozhodnutie o rozšírení existujúceho sankčného zoznamu o nových 12 osôb z Ruska a Krymu/Sevastopoľu, na ktoré sa vzťahuje zákaz vstupu do EÚ a zmrazenie ich majetku na území EÚ. Členské štáty sa tiež zaviazali dočasne neorganizovať s Ruskom pravidelné bilaterálne schôdzky na najvyššej úrovni. ER ďalej pripomenula, že v prípade ďalšej eskalácie situácie na Ukrajine zo strany Ruska sa môžu prijať ekonomické sankcie a poverila EK a členské štáty začať prípravu takýchto cielených sankcií. 

Európska rada potvrdila, že v súvislosti s uzavretím globálnej dohody o klíme (21. zasadnutie konferencie zmluvných strán v Paríži v roku 2015), predloží svoj príspevok najneskôr v prvom štvrťroku 2015. Európska rada vyzvala Radu a Komisiu, aby analyzovali dopady návrhov v Rámci pre klímu a energetiku na jednotlivé členské štáty a vypracovali mechanizmy, ktoré prinesú spravodlivé rozdelenie úsilia.  K uvedeným otázkam sa lídri vrátia v júni tohto roku s cieľom čo najrýchlejšie prijať rozhodnutie o danom politickom rámci najneskôr v októbri 2014.

II. Úlohy a odporúčania

Ukrajina a vzťahy s Ruskom

· Naďalej sledovať a vyhodnocovať situáciu na Ukrajine, osobitne na Kryme a v južných a východných častiach Ukrajiny a politické a vojenské aktivity Ruska v tejto súvislosti. Bilaterálne aj na medzinárodných fórach odsudzovať porušenie medzinárodného práva ohľadom Krymu, podporovať územnú celistvosť a zvrchovanosť Ukrajiny, vyzývať Rusko na deeskaláciu situácie a nadviazanie dialógu s vládou Ukrajiny a presadzovať urýchlené vyslanie medzinárodných pozorovateľov na územie Ukrajiny. Zároveň apelovať na ukrajinskú vládu, aby posilnila svoju inkluzívnosť, angažovanosť vo východných častiach Ukrajiny, garantovala dodržiavanie ľudských práv, bojovala s prejavmi násilia a extrémizmu na svojom území a pripravila slobodné a spravodlivé prezidentské aj parlamentné voľby.

· Na rokovaniach o možných ďalších sankciách EÚ voči Rusku nepodporovať prijímanie plošných ekonomických sankcií, pokiaľ Rusko nepristúpi k novým vojenským operáciám na území Ukrajiny resp. iných susedných krajín (Moldavsko). V diskusii o ďalších možných ekonomických sankciách EÚ žiadať vypracovanie dopadovej štúdie o dôsledkoch zavedenia konkrétnych ekonomických sankcií na členské štáty EÚ a uvedenie kompenzačného mechanizmu a pomoci pre členské štáty najviac zasiahnuté takýmito sankciami a očakávanými odpovedajúcimi opatreniami Ruska. 

Klimatické zmeny, energetika a priemyselná konkurencieschopnosť

· V ďalších rokovaniach o nastavení klimaticko-energetickej politiky EÚ do roku 2030 presadzovať nutnosť rešpektovať dopady na konkurencieschopnosť európskeho priemyslu, princíp spravodlivého rozdelenia záťaže na jednotlivé členské krajiny a podmienenosť prijatia cieľa EÚ pokrokom v medzinárodných rokovaniach o zmene klímy.

· Aktívne spolupracovať s EK na príprave kritérií pre zdieľanie úsilia a zadefinovať sektory, mimo schémy obchodovania s emisiami, ktoré by mali byť súčasťou Rámca. Rovnako sa zapájať do diskusie o cieli pre objem prepojení a k plánu EK pre energetickú bezpečnosť.

· Podporovať centrálnu úlohu Systému obchodovania s emisiami pri modernizácii sektora energetiky so zachovaním bezplatného prideľovania emisných kvót pre energeticky náročné odvetvia s cieľom zabrániť tzv. carbon leakage. 
Pozn.: Carbon leakage označuje odchod spoločností v energeticky náročných odvetviach do krajín mimo EÚ 
· Naďalej presadzovať a zdôrazňovať, že cieľ by mal byť iba jeden, a to zníženie skleníkových plynov, pri zachovaní flexibility členských štátov, ktoré si samy určia vyhovujúcu formu znižovania emisií.

· Úzko koordinovať slovenské pozície v rámci V4 a s ďalšími podobne zmýšľajúcimi krajinami v kontexte predpokladanej diskusie k téme klimatickej a energetickej politiky EÚ na júnovom a októbrovom summite.

III. Priebeh rokovania a hodnotenie

Marcový summit bol posledným riadnym summitom pred májovými voľbami do Európskeho parlamentu. Na okraji Európskej rady sa uskutočnilo klasické stretnutie s predsedom Európskeho parlamentu (EP) M. Schulzom a tiež diskusia o stave európskej ekonomiky s predsedom Európskej centrálnej banky (ECB) M. Draghim.

Predseda Európskej rady H. Van Rompuy uviedol, že posledné udalosti na Ukrajine si vyžadujú jednotnú reakciu únie.  Ocenil, že závery reflektujú dosiahnutú predbežnú dohodu k Jednotnému mechanizmu riešenia krízových situácií (SRM). Pri téme klímy uviedol, že si je plne vedomý, že existujú medzi štátmi dva tábory a všetky rozdiely nebude možné ihneď vyriešiť. Aj preto navrhol fázové riešenie, kedy je najprv potrebná dohoda len o princípoch budúceho rámca (koherencia v rámci politík, reforma systému obchodovania s emisiami, bezpečnosť dodávok a flexibilita pre členské štáty pri napĺňaní záväzkov). V najbližších týždňoch a mesiacoch budú doladené prvky technického rázu (dopady na členské štáty, mechanizmy, aby úsilie bolo férovo zdieľané). Európska komisia bude pracovať na uvedených prvkoch a na jún je naplánované hodnotenie. V prvej polovici 2015 by potom mala únia prezentovať svoj globálny príspevok, tento termín je však potrebné dodržať. 

Podľa predsedu ER v energetike sú kľúčové prepojenia, koordinácia rozhodnutí v energetickej oblasti, vzájomné konzultácie medzi členskými štátmi, znižovanie energetickej závislosti a pokrok v diverzifikácii energetických dodávok a tiež energetickej efektívnosti. Európska komisia by mala prezentovať do júna komplexný plán znižovania energetickej závislosti.

Predseda Európskeho parlamentu M. Schulz na rokovaní uviedol, že stále nie sú jasné všetky dôsledky referenda na Kryme. Od konca studenej vojny bola prvýkrát pričlenená časť štátu k inému za použitia sily. Ukrajinská kríza je pre nás budíčkom, aj na prehodnotenie európskej susedskej politiky a vzťahov s Ruskom. EP urobí všetko preto, aby boli čím skôr uvoľnené 3 mld. € z rozpočtu EÚ pre Ukrajinu. Zároveň vyšle svojich pozorovateľov pre prezidentské voľby na konci mája. 

 

Pri klíme a energetike predseda EP zdôraznil rýchle prijatie ambicióznych cieľov do 2030 v oblasti znižovania emisií (-40% oproti 1990), podielu obnoviteľných zdrojov energie na konečnej spotrebe energií vo výške 30% a úspory energií o 40%. Urýchlené prijatie záväzných cieľov vytvorí istotu plánovania firiem a zvýši kredibilitu EÚ v medzinárodných klimatických rokovaniach (všetky ciele by mali byť prijaté pred neformálnym klimatickým summitom zvolaným GT OSN v septembri 2014). 

Predseda Európskej komisie J. M. Barroso  konštatoval, že posledné ekonomické predpovede jasne ukazujú, že rast sa do Európy vracia. Vnáša to pozitívnu atmosféru v práci v rámci Európskeho semestra. Írsko, Španielsko a Portugalsko majú byť dôkazom oživenia v EÚ a všetko naznačuje, že nastavené politiky prinášajú výsledky. Zásadným problémom však ostáva nezamestnanosť a to najmä u skupiny mladých. Opatrenia musia byť prijaté v oblasti posilnenia celkovej zamestnanosti, najmä zamestnanosti mladých. Smerujeme ku koncu legislatívneho obdobia, potrebná je však stále intenzívna spolupráca troch inštitúcií pri zvyšných legislatívnych návrhoch. Dohoda o SRM uzatvára bankovú úniu, ktorá posilní dôveru, stabilitu a obnoví normálne poskytovanie úverov. Dohoda o zdaňovaní príjmov úspor znamená tiež výrazný pokrok pre celú úniu v globálnom meradle. Návrh Komisie pri klíme a energetike je ambiciózny, pričom síce existujú rôzne pohľady členských štátov na vec, ale na Európskej rade by sme mali prijať jasný časový harmonogram našej práce. 

Stav na Ukrajine poukazuje na dôležitosť integrovanej energetickej politiky a bezpečnosti dodávok energií. Prebiehajúca kríza nastala, pretože Rusko nechcelo, aby Kyjev podpísal Asociačnú dohodu. Členské štáty musia jasne ukázať, že ruské kroky nie sú prijateľné a to tým spôsobom, že nebudú narušené ani naše, ani ukrajinské záujmy. 

Pri priemyselnej konkurencieschopnosti predseda EK uviedol, že má mnoho prienikov do ostatných sektorov, najmä služieb. Komisia momentálne modernizuje rámec poskytovania štátnej pomoci a tiež verejného obstarávania. Žiaduce je podporovanie synergií medzi priemyslom a službami, pričom v rámci diskusií o klíme a energetike by sme nemali priemysel opakovane zaťažiť. 

Prezident Európskej centrálnej banky M. Draghi na zasadnutí Európskej rady konštatoval, že obnova ekonomiky pokračuje. Najskôr to bolo práve vďaka exportu, teraz sú to skôr aj domáce faktory, ako dopyt. Banky majú postupne konvergovať do jedného tzv. funding market, avšak pretrvávajú rozdiely podľa toho, kde majú jednotlivé matky bánk svoje sídlo. 

Pri otázke, čo považujú malé a stredné podniky za najväčšiu prekážku podnikania, sú ako reakcie uvádzané nedostatok klientov a nedostatok úverov. Najdôležitejším faktorom, ktorý podporí rast zostávajú štrukturálne reformy. Aj preto by sme mali využiť súčasný európsky semester na jednoznačnú podporu štrukturálnych reforiem. Niektoré politiky môžu byť lepšie manažované na národnej úrovni, niektoré naopak na európskej a to práve kvôli šetreniu vstupných nákladov. Ako príklad uviedol sektor dopravy a energetiky.

Z hľadiska konkrétnych výsledkov podľa jednotlivých oblastí vnímame ako podstatné tieto momenty:

Európsky semester

Európska rada formálne uzavrela prvú fázu Európskeho semestra a vyzvala členské štáty, aby riešili problémy identifikované v odporúčaniach pre jednotlivé krajiny z roku 2013. Pri Stratégii Európa 2020 bol potvrdený jej hlavný cieľ, ktorým je dosiahnutie udržateľného rastu. Európska rada pripustila, že kríza spomalila pokrok v napĺňaní stratégie, viac informácií do tejto problematiky možno prinesie plánované preskúmanie v roku 2015.

Banková únia/SRM

Dosiahnutie predbežnej dohody medzi EP a Radou o nariadení o Jednotnom mechanizme riešenia krízových situácií (Single Resolution Mechanism - SRM) je dôležitým prvkom pri dobudovaní Bankovej únie. Podľa Európskej rady je potrebné legislatívu formálne prijať ešte do konca súčasného legislatívneho obdobia.

Dane

Európska rada dosiahla politickú dohodu k novele smernice o zdaňovaní príjmov z úspor, ktorá zabezpečí členským štátom lepšie bojovať proti daňovým podvodom a únikom. Pri rokovaniach o zdaňovaní príjmu z úspor bola zdôraznená výzva Európskej komisii, aby pokračovala v týchto rokovaniach s tretími krajinami (Švajčiarsko, Lichtenštajnsko, Monako, Andorra a San Marino) s cieľom uzavrieť ich do konca roka 2014.  K tejto téme sa Európska rada opätovne vráti v decembri. Globálny štandard na automatickú výmenu informácií na daňové účely je potrebné na EÚ úrovni zabezpečiť cez novelu smernice o administratívnej spolupráci v oblasti priamych daní, pri ktorej Európska rada vyzvala Radu, aby ju schválila do konca roka 2014.

Konkurencieschopnosť priemyslu

Európska rada potvrdila, že silná priemyselná základňa je kľúčom k dosiahnutiu rastu a zamestnanosti. Kritérium konkurencieschopnosti priemyslu bude zohľadňované vo všetkých oblastiach politík EÚ, podobne sa bude preverovať vplyv legislatívy na celkovú konkurencieschopnosť. Marcový summit nadviazal na svoje závery z októbra 2013, keď pripomenul včasné prijatie tzv. balíka Connected Continent.

Na posilnenie konkurencieschopnosti je potrebné čo najlepšie využiť finančné nástroje ako je program Horizont 2020, ďalej Nástroj na prepájanie Európy (Connecting Europe Facility), program COSME a tiež európske štrukturálne a investičné fondy. Pri otázke štátnej pomoci boli privítané zjednodušené pravidlá, ktoré vstúpia do platnosti v júni tohto roku.

Problém nedostatku zručností je podľa Európskej rady potrebné riešiť posilneným zapojením priemyslu. To sa týka tiež patentov, kde únia - napriek vedúcej úlohe v mnohých technologických odvetviach - stále zaostáva. Aj preto by mala byť ratifikovaná dohoda o Jednotnom patentovom súde a do konca roka 2014 by mal vstúpiť do platnosti patentový režim EÚ.

Klíma a energetika

Dohodnutý rámec politiky EÚ do 2030 - v oblasti politiky znižovania emisií skleníkových plynov, obnoviteľných zdrojov energie a energetickej efektívnosti - bude okrem iného založený aj na týchto princípoch: 

· súlad medzi jednotlivými cieľmi a ich naplnenie nákladovo efektívnym spôsobom v roku 2030. Kľúčovú úlohu tu bude zohrávať zreformovaná schéma obchodovania s emisiami,

· bezpečnosť dodávok energie pre domácnosti a podniky, 

· flexibilita pre členské štáty, ako tieto záväzky dosiahnu, pričom bude rešpektovaná ich voľba vlastného energetického mixu;

V energetike je prioritou dobudovanie vnútorného trhu s energiou do roku 2014 a rovnako ukončenie izolácie členských štátov od plynových a elektrických sietí do roku 2015. Okrem toho Európska rada vyzvala Komisiu, aby do júna 2014 navrhla konkrétne ciele, ktoré sa majú dosiahnuť v oblasti prepojení – to sa týka aj zlepšenia a vytvorenia reverzných tokov.

V súvislosti so snahou znížiť energetickú závislosť Európy, pokiaľ ide o plyn a to najmä v najzávislejších členských štátoch predloží do júna 2014 Európska komisia komplexný plán znižovania energetickej závislosti EÚ. Európska rada konštatovala, že by sa mali rovnako prijať opatrenia s cieľom podporiť Južný koridor, vrátane rozvoja prepojení vo východnej Európe a tiež preskúmať spôsoby uľahčenia vývozu zemného plynu zo Severnej Ameriky.

Dôležité je pokračovať v znižovaní nákladov na energie, ktoré znášajú koncoví spotrebitelia. Členské štáty by v tejto súvislosti mali preskúmať systém odvodov na financovanie energetickej politiky, daňovej zložky cien a tiež sieťových nákladov. Opatrenia by mali najviac vyhovovať ich podmienkam a zároveň rešpektovať ich energetický mix. 

Ukrajina

Na okraji Európskej rady došlo k podpisu politických ustanovení Asociačnej dohody (ostávajúce časti týkajúce sa zóny voľného obchodu sa plánujú podpísať po voľbách na Ukrajine). Prvé stretnutie posilneného politického dialógu EÚ s Ukrajinou sa uskutoční už v apríli. ER vyzvala Radu a EP na urýchlené prijatie návrhu dočasného zrušenia colných poplatkov pre vývoz stanoveného tovaru z Ukrajiny do EÚ a na poskytnutie makrofinančnej pomoci Ukrajine. 

Európska rada potvrdila svoju podporu územnej celistvosti a zvrchovanosti Ukrajiny. Referendum a následné pripojenie Krymu k Rusku označila za nezákonné, ktoré EÚ neuzná. Európska komisia bola poverená zhodnotiť právne dôsledky anektovania Krymu a pripraviť z toho vyplývajúce hospodárske, obchodné a finančné obmedzenia EÚ a členských štátov ohľadom Krymu. ER podporila vyslanie dôveryhodnej pozorovateľskej misie OBSE na Ukrajinu  a v prípade, že sa to nepodarí, súhlasila s prípravou samostatnej misie EÚ na Ukrajine. 
Vzhľadom na pokračujúce aktivity Ruska namierené voči územnej celistvosti a zvrchovanosti Ukrajiny rozhodla ER o  rozšírení sankčného zoznamu o ďalších 12 osôb z Ruska a Krymu (zákaz vstupu na územie EÚ a zmrazenie majetku na území EÚ) o zrušení nadchádzajúceho summitu EÚ – Rusko. 

ER zároveň avizovala, že akékoľvek ďalšie destabilizujúce kroky Ruska ohľadom Ukrajiny budú mať ďalekosiahly vplyv na vzájomné ekonomické vzťahy (tzn. prechod sankčných opatrení do fázy III – ekonomické sankcie). ER požiadala EK a členské štáty, aby začali pripravovať takéto možné cielené opatrenia. 

Afrika

Z hľadiska pripravovaného nadchádzajúceho summitu EÚ – Afrika (2.-3. apríl 2014) bola na Európskej rade diskutovaná téma nelegálnej migrácie, bezpečnosti a mobilizovania podpory pre novú misiu EÚ v Stredoafrickej republike. 

